A Vanyarci Evangélikus Egyházközség Hírlevele

2020. május 24. Húsvét utáni 6. (Exaudi) vasárnap

**Oltár előtti ige**: Jn 15,16 – 16,4

Amikor eljön a Pártfogó, akit én küldök nektek az Atyától, az igazság Lelke, aki az Atyától származik, az tesz majd bizonyságot énrólam; [Jn 14,16](https://abibliamindenkie.hu/uj/JHN/14/16/%22%20%5Cl%20%2216)

[27](https://abibliamindenkie.hu/uj/JHN/15/#27) de ti is bizonyságot tesztek, mert kezdettől fogva velem vagytok. [ApCsel 1,8.21](https://abibliamindenkie.hu/uj/ACT/1/8/#8)

[1](https://abibliamindenkie.hu/uj/JHN/16/#1) Ezeket azért mondom nektek, hogy meg ne botránkozzatok.

[2](https://abibliamindenkie.hu/uj/JHN/16/#2) A zsinagógákból kizárnak titeket, sőt eljön az óra, amikor mindaz, aki megöl titeket, azt hiszi, hogy Istennek tetsző szolgálatot végez; [Mt 10,17](https://abibliamindenkie.hu/uj/MAT/10/17/%22%20%5Cl%20%2217) ; [Lk 21,12](https://abibliamindenkie.hu/uj/LUK/21/12/%22%20%5Cl%20%2212)

[3](https://abibliamindenkie.hu/uj/JHN/16/#3) és mindezt azért teszik, mert nem ismerték meg sem az Atyát, sem engem.

[4](https://abibliamindenkie.hu/uj/JHN/16/#4) Ezeket pedig azért mondom nektek, hogy amikor eljön ez az óra, emlékezzetek rá: én megmondtam nektek. Ezeket azért nem mondtam nektek kezdetben, mert veletek voltam.

**Igehirdetési alapige**:

**Jézus jó katonájának harca és az üdvösség reménysége**

[1](https://abibliamindenkie.hu/uj/2TI/2/#1) Te azért, fiam, erősödjél meg a kegyelemben, amely Krisztus Jézusban van.

[2](https://abibliamindenkie.hu/uj/2TI/2/#2) És amit tőlem hallottál sok tanú előtt, azokat add át megbízható embereknek, akik mások tanítására is alkalmasak lesznek.

[3](https://abibliamindenkie.hu/uj/2TI/2/#3) Vállald velem együtt a szenvedést, mint Krisztus Jézus jó katonája.

[4](https://abibliamindenkie.hu/uj/2TI/2/#4) Egy harcos sem elegyedik bele a mindennapi élet gondjaiba, hogy megnyerje annak a tetszését, aki harcosává fogadta.

[5](https://abibliamindenkie.hu/uj/2TI/2/#5) Ha pedig versenyez is valaki, nem nyer koszorút, ha nem szabályszerűen versenyez.

[6](https://abibliamindenkie.hu/uj/2TI/2/#6) A fáradozó földművesnek kell először a termésből részesülnie. [1Kor 9,7.10](https://abibliamindenkie.hu/uj/1CO/9/7/#7)

[7](https://abibliamindenkie.hu/uj/2TI/2/#7) Gondolkozz azon, amit mondok, mert az Úr megadja majd neked, hogy mindent megérts.

[8](https://abibliamindenkie.hu/uj/2TI/2/#8) Emlékezz arra, hogy Jézus Krisztus, aki Dávid utóda, feltámadt a halottak közül. Erről szól az én evangéliumom,

[9](https://abibliamindenkie.hu/uj/2TI/2/#9) amelyért még bilincseket is viselek, mint egy gonosztevő. Isten igéje viszont nincs bilincsbe verve.

[10](https://abibliamindenkie.hu/uj/2TI/2/#10) Ezért tehát mindent elviselek a választottakért, hogy ők is elnyerjék a Krisztus Jézusban való üdvösséget örök dicsőséggel.

[11](https://abibliamindenkie.hu/uj/2TI/2/#11) Igaz beszéd ez: Ha vele együtt haltunk meg, vele együtt fogunk élni is.

[12](https://abibliamindenkie.hu/uj/2TI/2/#12) Ha tűrünk, vele együtt fogunk uralkodni is. Ha megtagadjuk, ő is megtagad minket. [Mt 10,33](https://abibliamindenkie.hu/uj/MAT/10/33/%22%20%5Cl%20%2233) ; [Lk 12,9](https://abibliamindenkie.hu/uj/LUK/12/9/%22%20%5Cl%20%229) ; [ApCsel 14,22](https://abibliamindenkie.hu/uj/ACT/14/22/#22) ; [Róm 8,17](https://abibliamindenkie.hu/uj/ROM/8/17/#17)

[13](https://abibliamindenkie.hu/uj/2TI/2/#13) Ha hűtlenek vagyunk, ő hű marad, mert önmagát meg nem tagadhatja.

**Óvás a szóharcoktól**

[14](https://abibliamindenkie.hu/uj/2TI/2/#14) Ezekre emlékeztesd és Isten színe előtt bizonyságot téve kérd őket: ne folytassanak haszontalan szóharcot a hallgatók romlására.

[15](https://abibliamindenkie.hu/uj/2TI/2/#15) Igyekezz kipróbált emberként megállni Isten előtt, mint aki nem vall szégyent a munkájával, hanem helyesen fejtegeti az igazság igéjét.

[16](https://abibliamindenkie.hu/uj/2TI/2/#16) A szentségtörő, üres fecsegők elől pedig térj ki, mert egyre messzebb mennek az istentelenségben,

[17](https://abibliamindenkie.hu/uj/2TI/2/#17) és szavuk úgy terjed, mint a rákos fekély.

 Keresztyén Gyülekezet, kedves Testvéreim az Úr Jézus Krisztusban!

 Timóteus Pál apostol kedves és ifjú munkatársa volt. Pál jól ismerte már Timóteus édesanyját Eunikét, és nagyanyját Lóiszt is. Dicsérte azt a képmutatás nélküli őszinte hitet, amely bennük volt, és nekik köszönhetően Timóteusban is. Szó sincs arról, hogy Timóteus egyszerűen beletanult a dolgokba. Igaz, kivételes helyzetben volt, hogy hívő családban nevelkedett, de valamikor neki is el kellett határoznia magát Krisztus mellett. Hogy ez mikor és hogyan történt, nem tudjuk, de az bizonyos, hogy a Szentlélek által megelevenített hirdetett igéből értette meg Krisztus hívását, amelyre hittel válaszolt. Valószínűleg maga Pál lehetett az igehirdető. Az elnyert kegyelemben és hitben mindig meg kell újulni és erősödni. Mert az ember hitét bizony sok minden el akarja erőtleníteni, sőt teljesen el akar tántorítani tőle. Pál úgy buzdítja hitre Timóteus, hogy közben ő börtönben van. Emberi szemmel nézve nem kínál fényes karriert. Nem gazdagság és kényelem vár Timóteusra, hanem talán Pálhoz hasonló helyzetbe jut, aki bátorítja: vállalja vele együtt a szenvedést, mint Krisztus jó katonája. Nem azt várja Pál, hogy Timóteus önszántából vonuljon börtönbe, hanem, hogy teljes odaadással és elszántsággal szolgálja Krisztus ügyét. Pál három képet használ arra, hogy megértesse ifjú tanítványával, hogy kitartás, küzdelem nélkül nincs eredmény.

 Az első a katona képe. Az eredeti görög szó: „Sztratiótész,” ismerős nekünk, ő a katona. Ennek párja a „Sztratégosz”, ő a hadvezér. Nyelvünkben innen jön a stratéga és a stratégia. A katona nem össze vissza harcol és cél nélkül csak úgy szaladgál a terepen, hanem haditerv, vagyis stratégia alapján. Valaki megtervezte, hogy mi a teendő, és hogyan lehet legyőzni az ellenséget. A katona harcol, és nem szöszmötöl valami magánügyben, amíg a társai küzdenek. Az apostol ezt mondja: „nem elegyedik bele a mindennapi élet dolgaiba”, mert különben elvész a hivatástudat, az erő. A hitben igenis szükség van a stratégiára. A bűn elleni harcban is szükséges a tudatosság, hogyan és mivel győzhetek. Milyen igék tudnak megtartani a kísértés idején, hiszen Jézus is igékkel hárította el a Gonosz próbálkozásait. Az imádságban is szükséges a tervszerűség: kiért és miért imádkozom, hogy Isten országa növekedjen.

 A második kép a sportoló képe. Ez a görög szó is ismerős: „athleó”, ő az atléta, aki atletizál, szabályszerűen versenyez. A verseny hevében már kétezer évvel ezelőtt is voltak olyanok, akik átlépték a szabályokat. Ma minden versenyen hatalmas apparátus dolgozik azon, hogy ellenőrizzék és felügyeljék a szabályszerűséget. Mozdulatokat néznek, millimétereket és ezredmásodperceket mérnek. Csak becsületes úton lehet érmet nyerni. A hitben is fontos, hogy Krisztus szerint, a szeretet útján járva versenyezzünk. Vannak tiltott eszközök, erről szól a Tízparancsolat is. A sportoló edzi magát, különben elernyedtek az izmai. Pál láthatta, hogy a versenyzők milyen odaadással és szenvedéllyel készülnek. Bizony oktatnak bennünket azok, akik mulandó koszorúért harcolnak. Mi pedig az élet koronájának várományosai vagyunk. Buzgóságra van szükségünk igeolvasásban, imádságban, a másokért való könyörgésben és segítésben.

 A harmadik kép a földművelő képe. Ez a görög szó is ismerős: „geórgos”, ő a földművelő. Ebből ered a György keresztnév is. A földművelő is tudja, hogy a földet művelni kell. Nem teremnek csak úgy maguktól a dolgok. Vetni, kapálni, öntözni, permetezni kell. Sokszor lehajolni a növényekhez és kiegyenesedni. S a végén betakarítani, élvezni Isten teremtő hatalmának és az emberi munka gyümölcsét. Nincs eredmény munka, kitartás nélkül. Az apostol megjegyzi, hogy a fáradozó földműves részesül először a termésből. Isten országa azért áll fenn, mert Isten Lelke maga munkálkodik benne. Nem akarja nélkülözni azonban az emberi szolgálatot sem. Ezért alapította meg Jézus az apostoli szolgálatot és ezért küldi ki 12 tanítványát, hirdessék szerte az egész világban az evangéliumot. Ő maga velük és közöttük van, együttmunkálkodik velük, és megerősíti az igehirdetést a nyomában járó jelekkel mind a mai napig.

Érdemes Isten országában katonának, versenyzőnek és földművesnek lenni? A határozott válasz igen. Hogy a választottak **„elnyerjék a Krisztus Jézusban való üdvösséget örök dicsőséggel.” „Ha vele együtt haltunk meg, vele együtt fogunk élni is. Ha tűrünk, vele együtt fogunk uralkodni is.”** Krisztussal, aki Dávid utóda és feltámadt a halottak közül. Pál a bilincseket és a börtönt is szívesen vállalja érte. Nem fogait összeszorítva tűr Jézus visszatéréséig, hanem már most boldog abban a hitében, hogy mindenestül a Krisztusé lehet. Életében és halálában. „Teljes öröm van tenálad, örökké tart a gyönyörűség jobbodon” – mondja Dávid a 16. Zsoltárban. Minket is a Krisztussal való közösségbe, az Ő ügyéért való fáradozásra és hitben való kitartásra hív az Isten szava. És biztos, hogy nem marad el munkánk gyümölcse, a szolgálat öröme és a menny dicsősége. ÁMEN